Kommer oor talle nuwe Covid-19-gevalle in Noord-Kaapse skoleDaar is kommer oor die groot getal nuwe Covid-19-infeksies in Noord-Kaapse skole. (Argieffoto: Unsplash) Daar is groot kommer oor ŉ skerp styging in Covid-19-infeksies in Noord-Kaapse skole in vergelyking met die voorafgaande drie weke. Die provinsie se departement van onderwys sê minstens 526 nuwe Covid-19-gevalle, wat 54 onderwysers, 439 leerders en 33 steunpersoneellede insluit, is aangemeld. Teen Saterdag is minstens agt skole in die provinsie gesluit sodat kontakopsporing en ontsmetting by die skole gedoen kon word. Vyf van dié skole sal na verwagting Maandag weer heropen. “Die pandemie veroorsaak groot ontwrigting in die onderwyssektor en die departement is diep bekommerd oor die verlies aan leer‑ en onderrigtyd,” lui ŉ verklaring van die departement. Distrikskantore in die provinsie het sogenaamde leerplan-herwinningsprogramme ontwikkel vir dié skole wat regstreeks deur die pandemie geraak word en naweekklasse word aangebied om vanjaar se matriekklas te help. “Dit plaas bykomende druk op ons onderwysers, leerders en steunpersoneel by skole wat moet verseker die verkorte leerplan word ten volle gedek en leerders is deeglik voorbereid vir die eindeksamen.” Die departement sê skoolgemeenskappe speel ŉ belangrike rol om skole in verskillende gemeenskappe te ondersteun en hy het ŉ beroep op mense gedoen om Covid-19-regulasies na te kom.